

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-515-С/22-1, О.С.

Датум: 05.07.2022. год

**ДРАГАН КРШИЋ**

**Предмет**: Мишљење, доставља се

Републичка комисија за утврђивање сукоба интереса у органима власти Републике Српске (у даљем тексту: Комисија), дана 17.06.2022. године запримила је захтјев од стране лица Драгана Кршића, за давање мишљења о постојању неспојивости или сукоба интереса за обављање послова инспектора у Инспекторату Републике Српске (у статусу државног службеника) и одборника у скупштини општине.

Сходно наведеном, Комисија, на основу члана 16. став 4. Закона о спречавању сукоба интереса у органима власти Републике Српске („Службени гласник Републике Српске“, бр. 73/08 и 52/14) даје следеће мишљење:

Kомисија, на основу члана 16. став 4. Закона о спречавању сукоба интереса у органима власти Републике Српске, даје **своје мишљење о постојању сукоба интереса прописаног овим законом**. С тога, Комисија даје мишљење само за питања о постојању сукоба интереса која су регулисана законом на основу којег поступа- Закон о спречавању сукоба интереса у органима власти Републике Српске.

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе. Под б) прописано је да се „носиоцима извршних функција“ сматрају: предсједник и потпредсједник Републике, чланови Владе Републике, ген. секретар предсједника Републике, ген. секретар Народне скупштине РС, ген. секретар Вијећа народа РС, ген. секретар Владе, градоначелници и замјеници градоначелника и начелници и замјеници начелника. Под в) прописано је да се „савјетницима“ сматрају савјетници изабраних представника и носиоца извршних функција и то: предсједника и потпредсједника Републике, предсједника и потпредсједника Народне скупштине РС, предсједника и потпредсједника Вијећа народа РС, чланова Владе Републике и градоначелника и начелника општине.

Дакле, како у овом случају имамо особу која је одборник у јединици локалне самоуправе, **то лице је из чл. 4 Закона о спречавању сукоба интереса у органима власти Републике Српске**, те се на то лице примјењује овај закон по којем је Комисија надлежна да поступа.

Комисија даје мишљење само за питања о постојању сукоба интереса која су регулисана законом на основу којег поступа- Закон о спречавању сукоба интереса у органима власти Републике Српске. Законом о спречавању сукоба интереса у органима власти Републике Српске, по којем је Комисија дужна да поступа, **није регулисан** сукоб интереса или неспојивост **вршења** **мандата одборника у локалној самоуправи (изабраног представника) и позиције службеника на републичком нивоу**.

На основу свега наведеног, предметно лице се не налази у сукобу интереса са позиције коју третира овај закон- одборника у скупштини једнице локалне самоуправе (изабрани представник), а све према Закону о спречавању сукоба интереса у органима власти РС.

Међутим, напомињемо да се ово односи само на поступање по Закону о спречавању сукоба интереса у органима власти Републике Српске. Сукоб интереса може бити прописан и другим законима и прописима, у којем случају су дужне да се примјењују одредбе тих закона и прописа, те да о тим сукобима интереса одлучују органи који су у њему наведени. Нпр., сукоб интереса може бити прописан законима и прописима на нивоу локалне самоуправе, у којем случају ће по тим одредбама бити дужни да поступају органи локалне самоуправе или сукоб интереса може бити прописан законима и прописима којима су третирана привредна друштва или јавна предузећа, па ће те поступке спроводити и одлучивати органи тих привредних друштава или јавних предузећа и сл.

Комисија истиче да је, у овом конкретном случају, позиција службеника на републичком нивоу регулисана Законом о државним службеницима („Службени гласник Републике Српске“, бр. 118/08, 117/11, 37/12 и 57/16). Законом о државним службеницима, у члану 23. став 1. прописано је:

„(1) **Државни службеник** **не смије** обављати дужности, активности или бити на положају који доводи до сукоба интереса са његовим службеним дужностима, а нарочито:

а) бити оснивач или члан органа политичке странке у току трајања својства државног службеника или

б) бити члан управног одбора, надзорног одбора или другог органа управљања правног лица, изузев ако га именује Влада или други републички орган управе или Народна скупштина према посебном пропису

**в) обављати функцију одборника или посланика, нити извршну функцију у органима власти Републике и јединица локалне самоуправе**.“

Упозоравамо и на члан 1.8. Изборног закона Босне и Херцеговине став 4. који гласи: „Једно лице може обављати највише једну непосредно изабрану јавну дужност или највише једну непосредно и једну посредно изабрану дужност, осим ако овим Законом није другачије регулисано. Неспојиво је истовремено вршење ових функција са вршењем функција у извршним органима власти, осим у периоду док се не конституишу извршни органи власти изабрани на редовним изборима у истом изборном циклусу. За спровођење наведеног закона је надлежна Централна изборна комисија Босне и Херцеговине. Централна изборна комисија БиХ (у даљем тексту: ЦИК БиХ) одлуком одузима мандат сходно члану 1.8. ставови 2. и 4. Изборног закона БиХ („Службени гласник БиХ“, бр. 23/01, 7/02, 9/02, 20/02, 25/02, 4/04, 20/04, 25/05, 77/05, 11/06, 24/06, 33/08, 37/08, 32/10, 48/11, 63/11, 18/13, 7/14, 31/16, 54/17 и 41/20). Ради се о **уставном принципу који прописује неспојивост законодавне и извршне власти**, те **је надлежност за одузимања мандата у овим случајевима на ЦИК-у БиХ**, а не Комисији.

Због свега наведеног, Комисија сматра да нема неспојивости према Закону о спречавању сукоба интереса у органима власти Републике Српске (једини закон по којем је Комисија дужна поступати), али да има основа да се ради о неспојивости функција према другим законима (за које су надлежни други органи), тј. према члану 23. Закона о државним службеницима, као и према члану 1.8. Изборног закона БиХ, те да те поступке могу рјешавати руководилац тог органа управе, управна инспекција, као и ЦИК БиХ. ЦИК БиХ је једина надлежна за одузимање одборничког мандата, а питање престанка рада државног службеника рјешава руководилац тог управног органа, док надзор над овим поступком врши управна инспекција.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Драган Кршић
2. У спис предмета;