

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-441-С/22-1, О.С.

Датум: 05.07.2022. године

**Д. М.**

**Предмет**: Мишљење, доставља се

Републичка комисија за утврђивање сукоба интереса у органима власти Републике Српске (у даљем тексту: Комисија), дана 16.05.2022. године запримила је захтјев од стране Д. М., за давање мишљења о постојању сукоба интереса ако самостални стручни сарадник за саобраћај и путеве у јединици локалне самоуправе, уједно обавља и функцију члана Управног одбора у Јавној здравственој установи?

Сходно наведеном, Комисија, на основу члана 16. став 4. Закона о спречавању сукоба интереса у органима власти Републике Српске („Службени гласник Републике Српске“, бр. 73/08 и 52/14) даје следеће мишљење:

Kомисија, на основу члана 16. став 4. Закона о спречавању сукоба интереса у органима власти Републике Српске, даје **своје мишљење о постојању сукоба интереса прописаног овим законом**. С тога, Комисија даје мишљење само за питања о постојању сукоба интереса која су регулисана законом на основу којег поступа- Закон о спречавању сукоба интереса у органима власти Републике Српске.

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе. Под б) прописано је да се „носиоцима извршних функција“ сматрају: предсједник и потпредсједник Републике, чланови Владе Републике, ген. секретар предсједника Републике, ген. секретар Народне скупштине РС, ген. секретар Вијећа народа РС, ген. секретар Владе, градоначелници и замјеници градоначелника и начелници и замјеници начелника. Под в) прописано је да се „савјетницима“ сматрају савјетници изабраних представника и носиоца извршних функција и то: предсједника и потпредсједника Републике, предсједника и потпредсједника Народне скупштине РС, предсједника и потпредсједника Вијећа народа РС, чланова Владе Републике и градоначелника и начелника општине.

Ово су категорије лица на које се примјењује Закон о спречавању сукоба интереса у органима власти Републике Српске и права и обавезе које су прописане овим законом дужни су да се придржавају само ове категорије лица. Такође, Комисија је дужна да поступа само по овом Закону, те њена надлежност за поступање и обим дјеловања је одређена само овим законом.

Дакле, како у овом случају имамо особу која је службеник у јединици локалне самоуправе, **то лице није лице из чл. 4 Закона о спречавању сукоба интереса у органима власти Републике Српске**, те се **на то лице не односи овај закон** по којем је Комисија надлежна да поступа.

Међутим, напомињемо да се ово односи само на поступање по Закону о спречавању сукоба интереса у органима власти Републике Српске. Сукоб интереса може бити прописан и другим законима и прописима, у којем случају су дужне да се примјењују одредбе тих закона и прописа, те да о тим сукобима интереса одлучују органи који су у њему наведени. Нпр., сукоб интереса може бити прописан законима и прописима на нивоу локалне самоуправе, у којем случају ће по тим одредбама бити дужни да поступају органи локалне самоуправе или сукоб интереса може бити прописан законима и прописима којима су третирана привредна друштва или јавна предузећа, па ће те поступке спроводити и одлучивати органи тих привредних друштава или јавних предузећа и сл.

Комисија овом приликом напомиње да је ово питање регулисано у Закону о службеницима и намјештеницима у органима јединице локалне самоуправе („Службени гласник Републике Српске“, бр. 97/16). Овим законом је уређен положај службеника у органима јединице локалне самоуправе, па и питање неспојивости са њиховим положајем (Глава IV- Неспојивост, чл. 43-47). Овлашћени органи за спровођење овог закона су начелник/градоначелник, надзор врши Министарство управе и локалне самоуправе, а инспекцијски надзор врши управна инспекција. Такође, регулисање овог питања се може наћи и у законским и подзаконским прописима којима су регулисане јавне установе (првенствено здравствене).

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Д. М.
2. У спис предмета