

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-457-С/22-1, О.С.

Датум: 05.07.2022. године

**ДАНИЈЕЛА КОВАЧИЋ**

**Предмет:** Мишљење, доставља се

Републичка комисија за утврђивање сукоба интереса у органима власти Републике Српске (у даљем тексту: Комисија), дана 18.05.2022. године запримила је захтјев од стране Данијеле Ковачић, за давање мишљења о постојању сукоба интереса ако је запослена у општини Купрес и ако је одборница у Скупштини општине Купрес?

Сходно наведеном, Kомисија, на основу члана 16. став 4. Закона о спречавању сукоба интереса у органима власти Републике Српске („Службени гласник Републике Српске“, бр. 73/08 и 52/14) даје следеће мишљење:

Kомисија, на основу члана 16. став 4. Закона о спречавању сукоба интереса у органима власти Републике Српске, даје **своје мишљење о постојању сукоба интереса прописаног овим законом**. С тога, Комисија даје мишљење само за питања о постојању сукоба интереса која су регулисана законом на основу којег поступа- Закон о спречавању сукоба интереса у органима власти Републике Српске.

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе. Под б) прописано је да се „носиоцима извршних функција“ сматрају: предсједник и потпредсједник Републике, чланови Владе Републике, ген. секретар предсједника Републике, ген. секретар Народне скупштине РС, ген. секретар Вијећа народа РС, ген. секретар Владе, градоначелници и замјеници градоначелника и начелници и замјеници начелника. Под в) прописано је да се „савјетницима“ сматрају савјетници изабраних представника и носиоца извршних функција и то: предсједника и потпредсједника Републике, предсједника и потпредсједника Народне скупштине РС, предсједника и потпредсједника Вијећа народа РС, чланова Владе Републике и градоначелника и начелника општине.

Сходно томе, како је одборник у скупштини локалне самоуправе „изабрани представник“, као такав је третиран Законом о спречавању сукоба интереса у органима власти РС и тај закон се примјењује на „изабране представнике“.

Комисија даје мишљење само за питања о постојању сукоба интереса која су регулисана законом на основу којег поступа- Закон о спречавању сукоба интереса у органима власти Републике Српске. Законом о спречавању сукоба интереса у органима власти Републике Српске, по којем је Комисија дужна да поступа, **није регулисан** сукоб интереса или неспојивост вршења **мандата одборника у локалној самоуправи (изабраног представника) и позиције службеника на локалном нивоу**.

На основу свега наведеног, предметно лице се не налази у сукобу интереса са позиције коју третира овај закон- одборника у скупштини једнице локалне самоуправе (изабрани представник), а све према Закону о спречавању сукоба интереса у органима власти РС.

Међутим, напомињемо да се ово односи само на поступање по Закону о спречавању сукоба интереса у органима власти Републике Српске. Сукоб интереса може бити прописан и другим законима и прописима, у којем случају су дужне да се примјењују одредбе тих закона и прописа, те да о тим сукобима интереса одлучују органи који су у њему наведени. Нпр., сукоб интереса може бити прописан законима и прописима на нивоу локалне самоуправе, у којем случају ће по тим одредбама бити дужни да поступају органи локалне самоуправе или сукоб интереса може бити прописан законима и прописима којима су третирана привредна друштва или јавна предузећа, па ће те поступке спроводити и одлучивати органи тих привредних друштава или јавних предузећа и сл.

Комисија истиче да је, у овом конкретном случају, позиција службеника на локалном нивоу регулисана Законом о службеницима и намјештеницима у органима јединице локалне самоуправе („Службени гласник Републике Српске“, бр. 97/16). Овим законом је уређен положај службеника у органима јединице локалне самоуправе, па и питање неспојивости са њиховим положајем (Глава IV- Неспојивост, чл. 43-47). Овлашћени органи за спровођење овог закона су начелник/градоначелник, надзор врши Министарство управе и локалне самоуправе, а инспекцијски надзор врши управна инспекција.

Чланом 45. наведеног закона прописани су случајеви неспјивости са позицијом службеника на локалном нивоу. Према томе, надлежност и процедуре за рјешавање овог питања су прописани одредбама Законом о службеницима и намјештеницима у органима јединице локалне самоуправе.

Према члану 45. Закона о службеницима и намјештеницима у органима јединице локалне самоуправе („Службени гласник Републике Српске“, бр. 97/16), предвиђено је да службеник не може обављати дужности, активности или бити на положају који су неспојиви са његовим службеним дужностима. Службеник не може: …3) **обављати функцију одборника у скупштини јединице локалне самоуправе**, **нити извршну функцију у органима власти Републике**.

Комисија овом приликом скреће пажњу и на чињеницу да када је лице одборник у скупштини и службеник у локалној самоуправи, Централна изборна комисија БиХ (у даљем тексту: ЦИК БиХ) одлуком одузима мандат сходно члану 1.8. ставови 2. и 4. Изборног закона БиХ („Службени гласник БиХ“, бр. 23/01, 7/02, 9/02, 20/02, 25/02, 4/04, 20/04, 25/05, 77/05, 11/06, 24/06, 33/08, 37/08, 32/10, 48/11, 63/11, 18/13, 7/14, 31/16, 54/17 и 41/20). Ради се о уставном принципу који прописује неспојивост законодавне и извршне власти, те **је надлежност за одузимања мандата у овим случајевима на ЦИК-у БиХ**, а не Комисији, **а давање отказа за вршење извршне власти је на начелнику/градоначелнику** дате локалне самоуправе.

Због свега наведеног, Комисија сматра да нема неспојивости према Закону о спречавању сукоба интереса у органима власти Републике Српске (једини закон по којем је Комисија дужна поступати), али да има основа да се ради о неспојивости функција према другим законима (за које су надлежни други органи), тј. према члану 45. Закона о службеницима и намјештеницима у органима јединице локалне самоуправе, као и према члану 1.8. Изборног закона БиХ, те да те поступке могу рјешавати начелници и остали надлежни органи у јединицама локалне самоуправе, као и ЦИК БиХ. ЦИК БиХ је једина надлежна за одузимање одборничког мандата, а питање извршне функције, тј. престанка рада на извршној функцији рјешава градоначелник/начелник у тој локалној самоуправи.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Данијела Ковачић
2. У спис предмета