

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-162-С/22-6, О.С.

Датум: 05.07.2022. године

На основу члана 15. под а) и в) Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14), Републичка комисија за утврђивање сукоба интереса у органима власти Републике Српске, на сједници одржаној дана 05.07.2022. године, у предмету утврђивања сукоба интереса за Горана Обрадовића из Чајнича, донијела је:

**РЈЕШЕЊЕ**

Утврђује се да се Горан Обрадовић из Чајнича, налазио у сукобу интереса до тренутка подношења оставке Централној изборној комисији Босне и Херцеговине, односно до 03.05.2022. године.

Образложење

Дана 25.02.2022. године Републичка комисија за утврђивање сукоба интереса у органима власти Републике Српске (у даљем тексту: Комисија) запримила је иницијативу ОО СДС за утврђивање постојања сукоба интереса Горана Обрадовића, одборника у Скупштини општине Чајниче. У иницијативи се наводи да је одборник Горан Обрадовић након што је разрјешен дужности ВД директора ЈУ Туристичка организација Чајниче, на основу рјешења о мировању радног односа, успоставио радно-правни статус у Општинској управи Чајниче у својству намјештеника.

На сједници одржаној дана 07.03.2022. године, Комисија је донијела Одлуку о покретању поступка за утврђивање постојања сукоба интереса Горана Обрадовића, одборника у Скупштини општине Чајниче, те исту доставила именованом на изјашњење. Комисија је дана 28.03.2022. године запримила изјашњење горе именованог одборника.

У изјашњењу именовани наводи да од тренутка освајања мандата на Локалним изборима 2020- те године из здравствених разлога није никада присуствовао ниједној сједници Скупштине општине Чајниче. Такође, именовани тврди да није ни гласао ни за једну одлуку која би га довела у сукоб интереса.

Комисија је дана 03.03.2022. године запримила иницијативу од Transparency International BiH у којој је наведено да г. Горан Обрадовић, обавља функцију изабраног представника/одборника у Скупштини општине Чајниче, a истовремено је и запослен у општинској управи Чајниче.

Дана 07.04.2022. године Комисија је донијела Закључак о спајању поступка због истог чињеничног стања и истог правног основа, који се односи на утврђивање постојања сукоба интереса одборника у Скупштини општине Чајниче, Горана Обрадовића, те је водила један поступак.

Дана 06.05.2022. године Комисија је запримила од г. Горана Обрадовића изјашњење у којем још једном наводи да никад није присуствовао ниједној сједници Скупштине општине Чајниче, те је уз наведено изјашњење доставио у прилогу акт Увјерење Скупштине општине Чајниче, број: 01/1-02-69/22 од 03.05.2022. године. У наведеном Увјерењу се потврђује од стране Скупштине општине Чајниче да одборник Горан Обрадовић није присуствовао ни једној сједници Скупштине општине Чајниче, од дана прихватања мандата одборника у Скупштини општине Чајниче и да је поднио образац за престанак мандата одборника у Скупштини општине Чајниче испред СРС Војислав Шешељ, који је прослијеђен Централној изборној комисији Босне и Херцеговине.

Дана 10.05.2022. године Комисија је запримила од Скупштине општине Чајниче образац за утврђивање престанка мандата изабраном члану органа власти којем мандат додјељује Централна изборна комисија Босне и Херцеговине а који је достављен Скупштини општине Чајниче од стране Горана Обрадовића из Чајнича.

Из наведеног обрасца може се утврдити да је исти достављен Централној изборној комисији Босне и Херцеговине 03.05.2022. године од стране господина Горана Обрадовића. Као разлог за утврђивање престанка мандата изабраном члану органа власти наводи се сумња на неспојивост функција.

Комисија је дана 19.05.2022. године запримила пријаву сукоба интереса, прослијеђену од стране Кабинета предсједника Владе Републике Српске против Горана Обрадовића из Чајнича од стране М. М. из Чајнича. У наведеној иницијативи се наводи да је у Општини Чајниче запослен радник Горан Обрадовић, одборник, при чему се налази у сукобу интереса на основу Закона о раду државних службеника.

Сходно томе, како је одборник у скупштини локалне самоуправе „изабрани представник“, као такав је третиран Законом о спречавању сукоба интереса у органима власти РС и тај закон се примјењује на „изабране представнике“.

Чланом 45. став 1. Закона о службеницима и намјештеницима у органима јединице локалне самоуправе („Службени гласник Републике Српске“, број: 97/16), прописано је да службеник не може обављати дужност, активност или бити на положају који су неспојиви са његовим службеним дужностима.

У ставу 2. тачка 3. истог члана, прописано је да службеник не може обављати функцију одборника у скупштини јединице локалне самоуправе, нити извршну функцију у органима власти Републике.

Чланом 10. Закона о спречавању сукоба интереса у органима власти Републике Српске прописано је да су изабрани представници, носиоци извршних функција и савјетници дужни поднијети оставку на сваку од неспојивих функција и послова најкасније један дан прије преузимања јавне функције.

Дакле, законодавац прописује подношење оставке као главно мјерило да ли је неко лице разријешило сукоб интереса или не. С тога, правне посљедице наступају од дана подношења оставке, као једине правне чињенице која је третирана законом и коју су јавни функционери дужни да ураде како би избјегли обављање неспојивих функција, а самим тим и сукоб интереса.

Како је Горан Обрадовић, одборник у Скупштини општине Чајниче, у овом поступку поднио оставку дана 03.05.2022. године, на једну од неспојивих функција те тиме разријешио сукоб интереса одлучено је као и у диспозитиву Рјешења.

Поука о правном средству:

Против овог рјешења незадовољна странка може у року од 15 (петнаест) дана од дана пријема овог рјешења, поднијети жалбу Комисији за жалбе. Жалба се подноси путем ове Комисије, на адресу Републичка комисија за утврђивање сукоба интереса у органима власти Републике Српске, Трг јасеновачких жртава бр. 4, 78000 Бања Лука.

С поштовањем,

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. ОО СДС, Чајниче, 73280 Чајниче;
2. Transparency International BiH, н/р извршног директора Иване Корајлић, Крфска 64Ц, 78000 Бања Лука;
3. Скупштина општине Чајниче, н/р одборника Обрадовић Горана, 73280 Чајниче;
4. М. М.
5. У спис предмета;
6. а/а;