

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Тргјасеновачкихжртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-307-С/22-3 O.С.

Датум: 05.07.2022. године

Републичка комисија за утврђивање сукоба интереса у органима власти Републике Српске на основу члана 15. Закона о спречавању сукоба интереса у органима власти Републике Српске („Службени гласник Републике Српске“, број 73/08 и 52/14), те члана 190. Закона о општем управном поступку („Службени гласник Републике Српске“, број 13/02, 87/07, 50/10 и 66/18),поступајући по иницијативи Тransparency International Bosne i Hercegovine за утврђивање сукоба интереса Радомира Сладоје, начелника Општине Калиновик, на сједници одржаној дана 05.07.2022. године донијела је:

**Р Ј Е Ш Е Њ Е**

Радомир Сладоје, начелник Општине Калиновик, не налази се у сукобу интереса**.**

**Образложење**

Републичка комисија за утврђивање сукоба интереса у органима власти Републике Српске запримила је 12.04.2022. године иницијативу Тransparency International Bosne i Hercegovine за покретање поступка утврђивања постојања сукоба интереса Радомира Сладоја, начелника Општине Калиновик.

У иницијативи се наводи да господин Радомир Сладоје истовремено обавља функцију изабраног представника/начелника Општине Калиновик те директора привредног друштва „Блонди“доо Калиновик који је у вријеме обавља функцију изабраног представника пословало са органима власти јединице локалне самоуправе у вриједности уговора или посла са више од 30.000 КМ. У иницијативи се наводи следеће да су исти упознати да је правно лице „Блонди“доо Калиновик у току мандата господина Радомира Сладоја склапало уговоре везано за угоститељске услуге са Општином Калиновик у износу од 118.800,00 КМ.

Републичка комисија за утврђивање сукоба интереса у органима власти Републике Српске, на сједници одржаној 18.04.2022 године донијела је, у складу са чланом 16. Закона о спречавању сукоба интереса у органима власти Републике Српске („Службени гласник Републике Српске,број:73/08 и 52/14), одлуку о покретању поступка за утврђивање сукоба интереса господина Радомира Сладоје, начелника Општине Калиновик са поуком да именовани има право да се у року од петнаест дана изјасни о иницијативи.

Дана 10.05.2022. године Комисија је запримила изјашњење именованог у којем наводи да су наводи из иницијативе неосновани јер за вријеме обављања функције изабраног представника наведено правно лице није закључивало уговоре у вриједности већој од 30.000,00 КМ. У иницијативи се даље наводи да је приликом уноса у апликацију за јавне набавке грешком написан износ од 118.800,00 КМ умјесто 18.800,00 КМ како је наведено у уговору.

У наведеном изјашњењу се наводи да је Општина Калиновик дана 18.12.2019. године закључила Уговор о пружању угоститељских услуга и услуга хотелског смјештаја број: 02-404-27/09 од 18.12.2019. године који је потписала тадашња начелница Милева Комленовић а наслиједио садашњи начелник. Рок важења наведеног Уговора је 3 (три) године, односно 2020, 2021 и 2022. године, а такође уговорене стране су се сагласиле да вриједност услуга у 2019. години не може прећи 18.800,00КМ без ПДВ-а тј. 21.996,00 КМ са ПДВ-ом на годишњем нивоу, а да ће износ бити усклађиван у следећим годинама у складу са издвојеним средствима буџета. Средства која су потрошена за ове услуге према рачуноводственим исправама за 2020. годину реализована су у износу од 6.097,00 КМ са ПДВ-ом, а за 2021. годину у износу од 18.799,00 КМ са ПДВ-ом.

У прилогу изјашњења именовани је доставио следеће:

- Копију Уговор о пружању угоститељских услуга и услуга хотелског смјештаја број: 02-404-27/09 од 18.12.2019. године;

- Допис Општинске управе Општине Калиновик-Рачуноводство;

Увидом у акта која су достављена у прилогу изјашњења може се утврдити следеће:

* Уговор о пружању угоститељских услуга и услуга хотелског смјештаја број: 02-404-27/09 од 18.12.2019. године је потписан дана 18.12.2019. године између начелника Општине Калиновик Милеве Комленовић и даваоца услуга „Блонди“доо Калиновик коју је заступао директор господин Радомир Сладоје.
* Уговорне стране су сагласне да укупна вриједност угоститељских услуга у 2019. години не може прећи износ од 18.800,00КМ без обрачунатог ПДВ-а, односно износ који је предвиђен евентуалним ребалансираним износом за ову намјену. Износ средстава за ове намјене за 2020. годину одредит ће се буџетом за ту годину, Износ за 2021. годину и 2022. годину бит ће усклађен са буџетом Општине за те године.
* Рок важења Уговора је 3 (три) године, односно 2020, 2021, 2022. годину и да се исти може продужити уз обострану сагласност.
* У допису Општинске управе Калиновик- одсјек Рачуноводство наводи се да је на основу евиденције у рачуноводству Општине Калиновик по основу угоститељских услуга добављачу „Блонди“доо Калиновик у 2020.години исплатила укупан износ од 6.097,00 КМ са ПДВ-ом, а у 2021. години исплатила износ од 18.799,00 КМ.

На основу проведеног поступка, Комисија је донијела одлуку као у диспозитиву, из следећих разлога:

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

Сходно томе, како је начелник локалне самоуправе „изабрани представник“, као такав је третиран Законом о спречавању сукоба интереса у органима власти РС и тај закон се примјењује на „изабране представнике“.

Чланом 6. Закона о спречавању сукоба интереса у органима власти Републике Српске прописано је да изабрани представници носиоци извршне функције или савјетници не могу у вријеме док врши јавне функције и три мјесеца након престанка јавне функције бити чланови управних одбора,надзорних одбора или директори привредних друштава:

а) у које су улагали капитал у периоду од 4 (четири) године прије преузимања јавне функције коју врше и

б) која послују са органом власти Републике или јединице локалне самоуправе у вријеме док изабрани представници, носиоци извршних функција или савјетници врше јавне функције и ако је вриједност уговора или посла већа од 30.000,КМ.

Из одредбе члана 6. став 1. Закона о спречавању сукоба интереса у органима власти Републике Српске произилази да морају бити испуњени кумулативно постављени услови за постојање конкретног сукоба интереса. Први услов јесте да је именовани изабрани представник и да исту функцију врши истовремени са функцијом директора привредног друштва. Други услов је да је именовани у привредно друштво улагао капитал у периоду 4 (четири) године прије преузимања јавне функције коју врши. Трећи услов је да је привредно друштво склопило уговор или пословало са органом власти Републике или јединице локалне самоуправе у вријеме док је изабрани представник вршио јавну функцију и када је вриједност уговора или посла већа од 30.000 КМ.

У спроведеном поступку утврђено је да вриједност уговореног посла није већа од **30.000,оо КМ, већ је утврђено да** у 2019 исплаћено 18.800,00 КМ без ПДВ-а односно 21.996, КМ са ПДВ-ом на годишњем нивоу, 2020-е године исплаћено 6.097,00 КМ са ПДВ-ом на годишњем нивоу, те 2021-е године исплаћен износ од 18.799,00 КМ са ПДВ-ом на годишњем нивоу, чиме нису испуњени постављени услови из члана 6. Закона за постојање конкретног сукоба интереса.

Чланом 9. Закона о спречавању сукоба интереса у органима власти Републике Српске прописано је сљедеће:

„Осим ако је одредбама овог закона прописано другачије, изабраним представницима, носиоцима извршних функција и савјетницима забрањено је:

а) примити или захтјевати поклон, или обећање поклона или друге вриједности ради обављања јавне функције;

б) примити додатну накнаду за извршавање послова у дјелокругу јавних функција;

в) тражити, прихватити или примити вриједност или услугу ради гласања о било којем питању или утицати на одлуку неког органа или лица;

г) обећати запослење или неко друго право у замјену за поклон или обећање поклона;

д) привилеговати лица ради страначког или другог опредјељења или због поријекла, личних или породичних веза;

ђ) одбити увид у своје финансијско стање, на захтјев надлежног органа;

ж) утицати на добивање послова или наруџби од органа власти у циљу стицања материјалне или нематеријалне користи за себе или другога;

з) користити повлашћене информације о раду органа власти ради личне користи или користи других лица и

и) на други начин користити свој положај, како би утицали на одлуке законодавне, извршне или судске власти, те тако постигли личну корист или корист других лица, неку повластицу или право, закључили правни посао или на други начин интересно погодовали себи или другом лицу.“

Увидом у Уговор о пружању угоститељских услуга и услуга хотелског смјештаја између начелника Општине Калиновик и даваоца услуга „Блонди“доо Калиновик коју заступа директор господин Радомир Сладоје може се утврдити да у тренутку потписивања наведеног Уговора господин Радомир Сладоје није вршио функцију начелника Општине Калиновик чиме није прекршен ни члан 9. Закона .

Цијенећи све чињенице утврђене у првостепеном поступку, као и све наводе истакнуте у изјашњењу по иницијативи, те увидом у прикупљене доказе, Републичка комисија за утврђивање сукоба интереса у органима власти Републике Српске утврдила је да се Радомир Сладоје, начелник Општине Калиновик, не налази у сукобу интереса.

Због свега напред утврђеног рјешено је као у диспозитиву овог рјешења.

Поука о правном средству:

Против овог рјешења незадовољна странка може у року од 15 дана од дана пријема овог рјешења, поднијети жалбу Комисији за жалбе. Жалба се подноси путем ове Комисије, на адресу Републичка комисија за утврђивање сукоба интереса у органима власти Републике Српске, Трг јасеновачких жртава бр. 4, 78000 Бања Лука.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Општина Калиновик, н/р начелника Радомира Сладоја, Карађорђева 37, 71 230 Калиновик;
2. Transparency international Bosna i Hercegovina, Удружење за борбу против корупције БиХ, Крфска 64Ц, 78 000 Бања Лука
3. У спис предмета;
4. а/а.