

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-1783-С/21/22-6, О.С.

Датум: 05.07.2022. године

На основу члана 15. под а) и в) Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14), Републичка комисија за утврђивање сукоба интереса у органима власти Републике Српске, на сједници одржаној дана 05.07.2022. године, у предмету утврђивања сукоба интереса против Вељка Влашког из Трнова, донијела је

**РЈЕШЕЊЕ**

Вељко Влашки, одборник у Скупштине општине Трново, не налази се у сукобу интереса.

**Образложење**

Републичкој комисији за утврђивање сукоба интереса у органима власти Републике Српске (у даљем тексту: Комисија), дана 05.11.2021. године, достављена је иницијатива од стране предсједника Скупштине општине Трново, Синише Голијанина за утврђивање постојања сукоба интереса за Вељка Влашког, одборника у Скупштини општине Трново.

У иницијативи се наводи да је Скупштина општине Трново у периоду од 30.09.2020. године до 27.05.2021. године донијела низ аката који се односе на измјену Регулационог плана „Спортско-рекреационо подручје Јахорина“ на подручју општине Трново на иницијативу Ћ. С. из Угљевика. Даље наводи, да је одборник Вељко Влашки заступао поменуто лице у поступку измјене Регулационог плана и истовремено на сједницама гласао за ту измјену. У иницијативи подносилац даље наводи да сматра да је дошло до кршења закона и да је Вељко својим дјеловањем као пуномоћник утицао на рад Одсјека за урбанизам, како би припремили акте који њему одговарају, а на сједницама својим дјеловањем подстицао и друге да гласају. У прилогу је достављен акт којим се како се наводи у иницијативи доказује да је Вељко Влашки, одборник у Скупштини општине Трново, пуномоћник инвеститора Ћ. С. и да је за њега обављао све правне радње, као и записнике са сједница на којима јер Вељко гласао за поменуте планске акте.

Дана 10.12.2021. године Комисија је донијела одлуку о покретању поступка за утврђивање постојања сукоба интереса против Вељка Влашког.

Дана 30.12.2021. године Комисија је запримила изјашњење Вељка Влашког у којем наводи да је истина да је у току поступка за измјену Регулационог плана „Спортско-рекреационо подручје Јахорина“, лице С. Ћ. као заинтересована странка и инвеститор послано њему пуномоћ да у његово име преда захтјев и иницијативу за предметне измјене. Наводи да инвеститор С. Ћ. није могао лично доћи због пандемије вируса корона, те је замолио њега да у његово име уз пуномоћ преда предметна акта. Истиче да погрешно предсједник Скупштине општине Трново, наводи да је пуномоћник Ћ. С. у Одсјеку за урбанизам општине Трново. Наводи да никакву пуномоћ није предао Одсјеку за урбанизам општине Трново, нити да је имао икакве везе са поступком него само је био овлаштен да преда акте на писарницу Општине Трново, што је и учинио. Даље наводи да су све одлуке на скупштини изгласане минимално двотрећинском већином, понекад и једногласно чиме је јасно да његов глас готово и није имао утицај на доношење одлука на ову тему. И изјашњењу такође наводи да није стекао никакву имовинску корист, нити је користио било какву врсту утицаја да утиче на остале одборнике да гласају за предметне одлуке.

Комисија је дана 28.02.2022. године упутила допис Општинској управи Трново и Одсјеку за урбанизам ради доставе податка да ли је Вељко Влашки заступао инвеститора Ћ. С. у поступку измјене Регулационог плана „Спортско- рекреационог подручја Јахорина“, те уколико јесте да доставе копију пуномоћја.

Дана 11.03.2022. година Комисија је запримила допис из Општине Трново у којем је наведено да је Вељко Влашки заступао инвеститора С. Ћ. из Угљевика у поступку измјене дијела Ревизије Регулационог плана „Спортско-рекреационог подручја Јахорина на подручју Општине Трново“, у смислу подношења иницијативе, те пријем писмена, док је друго лице овлаштено за предузимање радњи пред овим Одсјеком у поступку јавне расправе за усвајање регулационог плана, у оквиру којег се налази парцела к.ч. бр. 3004/27 к.о. Делијаш.

У прилогу је достављена:

* Пуномоћ ОПУ – 1454/2020 од 13.08.2020. године;
* Пуномоћ ОПУ – 497/2021 од 15.04.2021. године.

На основу проведеног поступка, Комисија је донијела одлуку као у диспозитиву, из следећих разлога:

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

Сходно томе, како је одборник у скупштини локалне самоуправе „изабрани представник“, као такав је третиран Законом о спречавању сукоба интереса у органима власти РС и тај закон се примјењује на „изабране представнике“.

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 2. став 1. Закона о спречавању сукоба интереса у органима власти Републике Српске прописано је да сукоб интереса постоји у ситуацијама у којима изабрани представник, носилац извршне функције или савјетник има приватни интерес који је такав да може утицати или изгледа да може утицати, на непристрасно и објективно вршење његове дужности.

У спроведеном поступку, Комисија је утврдила да је на основу пуномоћја одборник Вељко Влашко предао иницијативу на писарницу, те примао писмена, док је друго лице на основу пуномоћја обављало радње пред Одсјеком у поступку јавне расправе за усвајање регулационог плана.

Сходно томе, Комисија није утврдила да је одборник Вељко Влашки имао приватни интерес, нити у чему се састоји, који је утицао на његово објективно и непристрасно вршење дужности.

Самим тим Комисија не може цијенити да је у конкретним случају дошло до повреде одредаба Закона о спречавању сукоба интереса у органима власти Републике Српске, те је одлучила као у диспозитиву.

Поука о правном средству:

Против овог Рјешења може се изјавити ПРЕДСЈЕДНИЦА КОМИСИЈЕ

жалба Комисији за жалбе у року од Обренка Слијепчевић

15 (петнаест) дана од дана пријема

овог Рјешења. Жалба се подноси

путем ове Комисије.

Доставити:

1. Скупштина општине Трново, н/р одборника Вељка Влашког, 75220 Трново
2. Скупштина општине Трново, н/р предсједника СО Трново, Синише Голијанина, 75220 Трново
3. У спис предмета